'Načelnica je 35 kg janjetine i 9 mobitela platila novcem općine'

Načelnik općine Vrsi Luka Perinić proziva prethodnicu Sandru Vukić da je općinskim novcem kupila čak 35 kg janjetine baš dan uoči rođendana i devet mobitela koje odbija vratiti

<p><strong>HDZ-ovka Sandra Vukić</strong> vladala je zadarskom općinom Vrsi punih deset godina. U lipnju ju je nakon lokalnih izbora naslijedio Luka Perinić (26) iz Pokreta mladih.</p><p>- Nakon što smo dobili izbore, u općini sam upalio računalo koje je pripadalo načelniku, no svi su podaci bili izbrisani, što je u meni probudilo sumnju da se ovdje nešto opako skriva. Angažirao sam IT stručnjake koji su uspjeli izvući podatke za razdoblje od 2007. do 2017. Uvidom u fakture doznalo se kako je načelnica općine dan prije svog rođendana od tvrtke iz Benkovca naručila 35 kilograma janjetine, koji su plaćeni 5365,50 kuna iz proračuna općine Vrsi - kaže nam Perinić.</p><p>- Da budem precizan, ona je naručila nešto više od 35 kilograma janjetine i to je općina Vrsi morala platiti. Meni je to naprosto nevjerojatno - rekao nam je Perinić, koji nam je pokazao i fakture na kojima se vidi navedeni trošak.</p><h2>Kupila i devet mobitela koje općina i danas plaća </h2><p>Ali, kaže Perinić, ni to nije sve. Novi načelnik morat će, prema fakturama koje nam je dao na uvid, sljedeće dvije godine plaćati oko 2000 kn mjesečno za mobitele i tarife koje je naručila prethodnica.</p><p>- Gospođa Vukić je, kao što je vidljivo u spornom R1 računu iz Vipneta, kao načelnica Općine Vrsi kupila četiri iPhonea 7 od 32 gigabajta, isti broj Samsung Galaxyja J3 i jedan Samsung Galaxy A5 uređaj. Kao načelnik sam otišao u poslovnicu i deaktivirao svih devet SIM kartica. Mi smo pisanim i usmenim putem u više navrata od bivše načelnice tražili da nam vrati tih devet uređaja jer oni nisu njeno osobno vlasništvo. Odnosno, prema svemu sudeći, ipak jesu jer nam ih ona odbija vratiti. Međutim, nama svaki mjesec dolaze računi od skoro dvije tisuće kuna i to će nam dolaziti sve dok se ugovor ne isplati do kraja. Mislim da je tu počinjena šteta veća i od 50 tisuća kuna kada se zbroji i oduzme sve - žali se Perinić.</p><p>Da se bave slučajem Vukić, potvrdila nam je i zadarska policija.</p><p>- Mogu vas izvijestiti kako su izvidi i dalje u tijeku i u ovom trenutku vam ne mogu dati nikakav konkretan podatak. Kada izvidi budu gotovi, o svemu ćemo izvijestiti nadležno Državno odvjetništvo koje će se očitovati o spornom predmetu - kazao nam je Elis Žodan, glasnogovornik Policijske uprave zadarske.</p><p>Iako smo više puta pokušali doći do prozvane Sandre Vukić kako bi i ona rekla svoju stranu priče, nismo uspjeli. Na broj mobitela koji je koristila više od deset godina sad se javlja zaposlenica općine Vrsi, a nijemi su ostali i u gradskom i županijskom HDZ-u.</p>